*Tämä artikkeli käsittelee kaupunginosaa Porissa. Pihlava on myös saari Säkylän Pyhäjärvessä.*

**Pihlava** (ruots. *Svinhamn*) on Porin kaupunginosa. Se sijaitsee Meri-Porin alueella, kaupungin läntisellä laidalla, noin 15 kilometrin päässä kaupungin keskustasta. Pihlava on Porin kaupunginosista järjestysnumeroltaan 36:s. Vuonna 2005 Pihlavassa asui 1 665 ihmistä, mikä oli 25 vähemmän kuin vuonna 2000.

Historia ja asutus
------------------

Pihlavan esikaupunkialue syntyi vuonna 1875 perustetun Pihlavan sahan ja vuonna 1899 avatun Porin ja Mäntyluodon välisen rautatien vaikutuksesta. Se kuului vuoden 1967 alkuun saakka Porin maalaiskuntaan, jonka suurin taajama se oli. Pihlavan seurakunta perustettiin vuonna 1960. 

Pihlavan rakennuskanta koostuu suurimmaksi osaksi 1970-luvulla rakennetuista kerrostaloista. Lisäksi on omakotitaloja. Pihlavan naapurikaupunginosat ovat Enäjärvi, Rieskala, Metsämaa ja Huvilaranta. Länteen päin mentäessä on muutaman kilometrin päässä Kaanaan ja Yyterin kaupunginosat. Valtatie 2 (aikaisemmin seututie 265) ohittaa Pihlavan sen etelä- ja lounaispuolelta.

Palvelut
--------

Ilmakuva Pihlavasta.
Pihlavan palvelut ovat melko lähellä toisiaan. Kaupunginosan keskellä on Pihlavan kirkko. Lisäksi Pihlavan keskustassa sijaitsee lähikauppa, terveysasema, asukastupa, urheilukenttä, pizzeria, kolme parturia, kampaamo, pankki, kukkakauppa, lahjaliike, kuntosali ja apteekki. Rieskalan puolella sijaitsevat Meri-Porin uimahalli sekä koulukeskus, jossa on yhtenäiskoulu ja kirjasto. Meri-Porin lukio lakkautettiin vuonna 2015, ja Meri-Porin, Pihlavan ja Mäntyluodon kouluista muodostettiin Meri-Porin yhtenäiskoulu.

Vanhustenhoidosta huolehtivat vanhusten palvelutalo, dementiahoitokoti Dagmaria ja tuetun asumisen palvelukoti Omenapuu.

Alueella toimii Pihlavan Työväen Urheilijat, PiTU, joka on erikoistunut uintiin ja jalkapalloon. Meri-Porin alueella toimivan partiolippukunnan, Meri-Porin partio ry:n toimitilat sijaitsevat Pihlavassa.
Pihlavan vanhalla koululla toimii Mepon kotipesä ry, joka luo aktiviteetteja junioreille ja senioreille.

Liikenne
--------

Porin ja Mäntyluodon välisellä rataosalla avattiin Pihlavan seisake (lyhenne Plv) radan valmistuttua vuonna 1899. Pysäkkirakennus rakennettiin arkkitehti Bruno Granholmin piirustusten mukaan ja sitä laajennettiin vuonna 1907. Seisakkeelta rakennettiin pistoraide Pihlavan sahalle vuonna 1904. Sieltä kuljetettiin siitä alkaen jätepuuta polttoaineeksi Porin radan liikennepaikoille. Lähistöllä ovat radan varrella sijainneet myös Enäjärven (lyh. Enj, toiminnassa vuodesta 1906) ja Rieskalan (lyh. Ril, vuodesta 1929) seisakkeet. Henkilöliikenne Porin ja Mäntyluodon välillä siirtyi kokonaan linja-autojen hoidettavaksi vuonna 1953 ja Pihlava muutettiin miehittämättömäksi rautatieliikennepaikaksi vuonna 1962. Enäjärven ja Rieskalan liikennepaikat lakkautettiin vuonna 1968. Pihlavan pysäkkirakennus purettiin vuonna 1989, minkä jälkeen paikalla on ollut vain ratapiha. Entisen Rieskalan seisakkeen tuntumassa sijaitsi vuonna 1975 kiskobusseilla hoidetun kokeiluluonteisen henkilöliikenteen seisake.

Pihlavaan on Porin kauppatorilta ja matkakeskukselta hyvät bussiyhteydet. Porin Linjojen linjat 34, 34M, 34R, 34W, 35 ja 43 liikennöivät Pihlavaan.

Muuta
-----

Pihlavan työväentalo paloi 28. heinäkuuta 2011 poliisin epäilyn mukaan tuhopoltossa.

Katso myös
----------

* Pihlavan huvila-alue

Lähteet
-------

* Porin kaupungin suunnitteluosasto (Arkistoitu – Internet Archive)
* Porin kaupungin lähiötyö (Arkistoitu – Internet Archive)

### Viitteet

1. ↑  Konsernihallinto, Taloushallinto: Porin kaupungin tilastollinen vuosikirja 2013 (PDF) (3.6 Väestö osa-alueittain ja kaupunginosittain vuosina 2004–2013, sivut 14–15)  toukokuu 2013. Porin kaupunki.  Arkistoitu 17.8.2013. Viitattu 29.11.2013.
2. ↑  Waldenström, Stellan: *Björneborgs svenska ortnamn*. Svenska kulturfonden i Björneborg, 2007. ISBN 978-952-92-2742-6. (ruotsiksi)
3. 1 2  Jussi Iltanen: *Radan varrella: Suomen rautatieliikennepaikat* (2. painos), s. 130. Helsinki: Karttakeskus, 2010.
4. ↑   *Otavan iso tietosanakirja*, osa 6, palsta 1220. Helsinki: Otava, 1963.
5. ↑   Suomen maantiekartta 1987. Helsinki: Maanmittaushallitus.
6. ↑  Kouluverkouudistus kaupunginvaltuustolle tänään, Pori.fi (Arkistoitu – Internet Archive)
7. ↑  Meri-Porin koulu Pori.fi (Arkistoitu – Internet Archive)
8. ↑  Tuli tuhosi Pihlavan työväentalon Porissa, Yle.fi, viitattu 28.7.2011
9. ↑  Työväentalon paloa epäillään tuhopoltoksi[vanhentunut linkki], Yle.fi, viitattu 28.7.2011 (Artikkeli arkistossa Archive.is)

Aiheesta muualla
----------------

* Kuvia tai muita tiedostoja aiheesta **Pihlava** Wikimedia Commonsissa

* *Pihlava* Pori-tiedossa (poritieto.com)

Porin kaupunginosat
1. Linna | 2. Teljä | 3. Malminpää | 4. Karhunpää | 5. Itätulli | 6. Päärnäinen | 7. Aittaluoto | 8. Isosanta | 9. Riihiketo | 10. Tiilinummi | 11. Tiilimäki | 12. Uusikoivisto | 13. Kuninkaanhaka | 14. Herralahti | 15. Tupala | 16. Koivula | 17. Kalaholma | 18. Isojoenranta | 19. Sunniemenranta | 20. Koivistonluoto | 21. Karjaranta | 22. Käppärä | 23. Musa | 24. Tikkula | 25. Vähärauma | 26. Liinaharja | 27. Liikastenmäki | 28. Tuorsniemi | 29. Pietniemi | 30. Ulasoori | 31. Leppäkorpi | 32. Isomäki | 33. Tiiliruukki | 34. Kyläsaari | 35. Uusiniitty | 36. Pihlava | 37. Rieskala | 38. Metsämaa | 39. Enäjärvi | 40. Harmaalinna | 41. Kartano | 42. Impola | 43. Vanhakoivisto | 44. Väinölä | 45. Metallinkylä | 46. Mikkola | 47. Sampola | 48. Paratiisinmäki | 49. Luotsinmäki | 50. Murtosenmutka | 51. Ruosniemi | 52. Toejoki | 53. Pormestarinluoto | 54. Hyvelänviiki | 55. Lotskeri | 56. Hyvelä | 57. Kirjurinluoto | 58. Hanhiluoto | 59. Hevosluoto | 60. Yyteri | 61. Kaanaa | 62. Uniluoto | 63. Karhuluoto | 64. Herrainpäivät | 65. Mäntyluoto | 66. Kirrinsanta | 67. Kaanaankorpi | 68. Huvilaranta | 69. Viikinäinen | 70. Raatimiehenluoto | 71. Reposaari | 72. Parkkiluoto | 73. Tahkoluoto | 74. Isokatava | 75. Vähäkatava | 76. Tyltty | 77. Lukkarinsanta | 78. Tuulikylä | 79. Paarnoori | 80. Honkaluoto | 81. Finpyy | 82. Lahdenmaa | 83. Hakalanvainio | 84. Länsimetsä | 85. Mäntylä | 86. Palstakallio | 87. Lehtola | 88. Kotometsä | 89. Klasipruuki | 90. Perko | 91. Susikoski | 92. Salaplakkari